Глобалното поколение - II

 

Преди почти година и половина публикувах текст, който бе вдъхновен от новооткритото триенале „Поколенчески” на Ню Мюзиъм в Ню Йорк. Неговото първо издание през 2009 г. бе изложбата „По-млади от Исус”, която включваше художници под 33 г., представяйки антропологическия и социален профил на т. нар. Millenials. Желанието да се излъчат имена на автори от цял свят бе въплътено в съпътстващия събитието каталог - Директория, съставена на принципа на изданията Жълти страници, в която бяха включени над 100 художници. Без да анализирам конкретната изложба, в предишната статия се опитах да преформулирам болезнения, но реален въпрос - „Защо млади художници от България не участват в нея?”, в струващото ми се по-конструктивно, но и по-общо питане – „Къде сме ние?”. Настоящият текст е продължение на темата. Отправна точка отново е триеналето на Ню Мюзиъм, в което отново не участват художници от България. Тази година то се състоя от 15 февруари до 22 април под надслова „Неуправляемости” (Ungovernables) и бе свързано, съвсем очевидно, с енергията на политическите събития като Окюпай Уолстрийт. В него участваха над 50 художници, групи и временни колективи, а издадената този път Директория е посветена на т. нар. artist run spaces - пространства за изкуство, основани и поддържани от художници, колективи и/или куратори. 
 
„Неуправляемости” явно продължава темата за поколението, но и измества акцента от антропологическия модел на „младите” към историческата и политическа представа за време. Настоящето на глобалния капитализъм, фундаментализма и тероризма, на анархистичните нагласи и съпротива е от интерес за изложбата, а рамката й показва желанието на музея да бъде в крак с времето и да участва в разрасналата се тема за поредния „край” – в случая на капитализма. Недалеч от това усещане бе и курираното от Артур Жмиевски Берлинско биенале, което направи опит за събиране на границите между активизъм и изкуство, обединяващ улицата, площада и изложбената зала. За разлика от него, изложбата в Ню Мюзиъм свързва политическото с поколенческото, без да нарушава „автономната” територия на изкуството. Тя представя множество от автори и колективи, които изразяват „желаното настояще” чрез работите си и така дефакто показва една от основните черти/противоречия на света на изкуството днес: неговата световност и, същевременно, крайна фрагментираност. Имам предвид това, че, ако пазарът все по-отчетливо създава представата за глобално изкуство, отвъд жанра, стила или произхода, то обратната страна на процеса е самотността на автора и творбата, едновременно като единица (обект) в пазарния обмен и като възможен проект на „желано настояще”. Глобалното поколение споделя именно тази „атмосфера” на изкуство и представлява поколение не на масата, а на множеството, което има и няма лице едновременно. 
Далеч от Ню Йорк, случващото се в България съвсем не е встрани от световните процеси, макар че неговите измерения са други, а контекстът остава свързан с историческите и политически особености на художествения живот в страната. За младите автори това да са част от глобалното поколение съвсем не означава да са активни участници в глобалното. Второто е колкото въпрос, отнесен към работите им, толкова и проблем на средата, в която се появяват и която неминуемо произвежда (едни или други) „млади художници”. Ако само до преди години границата на страната бе граница на историята, на политическата реалност, на времето, на наследените традиции и езици, днес тя все повече се редуцира до икономическата граница на възможното участие. У нас то остава все още въпрос на лична амбиция да се надскочи тесния местен контекст. Отсъствието на устойчиви структури и канали за представяне, липсата на адекватна културна политика, хроничното, тежко недохранване на сферата и хаотичното образование са проблеми, които пряко се отразяват върху изкуството. Отсъствието на стандарти на работа, а в много от случаите и на ясни, било то и различни, критерии за изкуство, са проблеми от години. Последното е пряка отговорност на критиката, която постепенно се разми в общия популизъм, конформизъм и поток от събития и създаде сякаш най-същественото препятствие за сцената – нейната способност да бъде невидима, както извън страната, така и за самата себе си. 
Между недонаучения занаят, недоусвоен академизъм и недоразбраната „история” на съвременността, получена предимно от браузване в мрежата, работите на младите художници са израз не на липса на интуиция и умения, а на знание и ориентация. Липсата на желание за повече информация и на хъс за участие, заедно с отсъствието на адекватно представяне и най-вече на критически текстове, правят голяма част от работите им, в по-широк план, незавършени повторения или безидейни реплики на вече видяното и познатото. Хаотичното образование продължава в хаотична интеграция в средата на изкуство, която, независимо от множеството фестивали, платформи, изложби, награди, възможности за участие, у нас се крепи преди всичко на преексплоатацията на ентусиазма, само привидно свързана с идеята за некомерсиалността на изкуството. Основната институционална структура на художествения живот остава постсоциалистическа, което означава нито (истински) социална – няма програми, стипендии, грантове, нито (реално) капиталистическа – отсъстват колекционери, инвестиции, пазар. Това важи най-вече за съвременното изкуство, което доскоро се развиваше почти изцяло извън страната. На този фон, процесите на неолиберализация, започващи у нас още в началото на 90-те с рязката промяна в държавната подкрепа, продължават и сега в основната си посока на „отваряне” на сцената - едновременно към света, публиката и пазара. Те са съпътствани от фрагментация на художественото пространство в създаването на разнообразни по дейността и целите си организации, институции и платформи – (за последните години) от фестивалите за изкуство и новите комерсиални галерии до различни artist run пространства[1]. Повечето от тях напоследък все по-ясно съчетават стремежа да представят „българско” съвременно изкуство със задачата да го продават. 
На това поле излезе и основаната преди няколко години Музейна галерия за модерно изкуство, която, след „приватизирането” на националното участие на България на Венецианското биенале през 2011, прояви интерес и към „младото” изкуство в страната и основа награда за българско съвременно изкуство „Мост”. Изложбата на победителите можеше да се види в галерията на ул. „Оборище” до 15 септември и във Vivacom Art Hall до 9 септември – изложбата на още 19 автори, кандидатствали за наградата[2]. Ако целта, обаче, беше да представят талантливи художници в страната и извън нея, като се заложи на „добрия мениджмънт”, то въпросите какъв мениджмънт и кое изкуство останаха след първото издание на наградите. Преекспонираната акумулация на публичното внимание, липсата на материални награди, както и ниското качество на представяне на работите за момента оставят намерението на галерията в границите на пожеланията. Въпреки възможностите й за привличане на нови публики и капитали, нейните действия изглеждат по-скоро „домашни” занимания, далеч от международните стандарти. Така или иначе, тя последва все по-общата тенденция за стремеж към работа на международно ниво, без която, по дефиниция, не можем да мислим съвременното изкуство – то не би могло да бъде само локално. 
Други пространства, галерии и институции също осъзнаха необходимостта и интереса си да преориентират своята дейност извън страната[3]. До съвсем скоро Институт за съвременно изкуство – София бе почти единствената организация, която присъстваше разпознаваемо на международната сцена за визуални изкуства и която продължава да съществува и в местен контекст. В последните години, обаче, се появиха и различни други организации, които споделят амбицията да функционират на международно ниво – пътят на Галерия „Сариев” и свързаната с нея Фондация „Отворени Изкуства” от няколко години съвсем ясно следва тази посока със стремежа си да създава колекционерски форум и да представя български художници на панаири във Виена, Истанбул, Рим, а сега и Шанхай. Ново пространство е и галерия 0gms, основана от художниците Стивън Гермър, Иван Мудов и Камен Стоянов, която започна с международни автори и се превърна в пространство, което активно привлича нови публики. За разлика от предишната вълна artist run пространства, като „Даухаус”, „Пистолет” или „Пластелин”, сравнително новите „Хип Хип Ателие”, създадено от Десислава Панчева (Деси Меси), или The Fridge & „Хаспел” изграждат по-ясни профили и занимания. Ателието събира илюстратори, фотографи, графични дизайнери, стрийт артисти и художници и постепенно изгражда среда за тяхното представяне, съчетана с интерес към самиздат културата на т.нар. zine издания. В посока, съвсем различна от него, откритото по Коледа ново пространство на The Fridge и социалния център „Хаспел” в задния двор на „Фантастико” на бул. „Мадрид” успя да се превърне за кратко в интересно място за лекции и семинари, което има реален потенциал да допринесе за липсващата връзка между критическия дискурс и (визуалното) изкуство у нас. Спорадично появяващи се във времето интересни инициативи са „Мазето на Баба Васа” на Лазар Лютаков в Шабла, което всяка година през лятото показва изложби, и наскоро започналия проект на Калина Терзиева „О-о!” в различни пространства в София. За разлика от преди, когато повечето от този тип инициативи бяха свързани с желанието да се „напусне” страната, като се търсят мрежи извън нея (или просто да се „избяга” от институциите и „центъра” на художествения живот), част от изброените тук представляват обратен модел. В основата им стоят художници, които или се завръщат, или не живеят постоянно в България. Доколкото сцената у нас е територия по-скоро на активните за кратко проекти, този, сравнително скорошен феномен, предлага нови перспективи за устойчивост отвъд зависимостта от местните хоризонти и държавна политика. 
Именно това най-вече са местата, където се появяват млади художници извън малкото „официални” галерии, интересуващи се от тях, и, разбира се, Академията. Сред първите събития, които активно започнаха да заличават границата на „тукашното”, бяха изложбите на наградите за съвременно изкуство, като „База” и до съвсем скоро „Гауденц Б. Руф”[4]. Взетото решение да участват „български” художници, както базирани в страната, така и извън нея, отмести предразсъдъка, че у нас изкуството съществено се различава от практиките другаде, както и страха от конкуренция. Въпреки въпросите при всеки нов победител, наградите се превърнаха в различни рамки за съпоставяне и направиха видими разнообразните интереси на младите автори. Една от последно състоялите се изложби „База” (26.06. – 22.07.) показа странните, елегични образи и обекти на Леда Екимова, като „Покривка за пиано с два гроба”; розовата, повлияна от стрийт арта, живопис на Павел Лефтеров; простите, геометрични обекти на Зоран Георгиев, свързани с идеята за следата и „културния паметник”; взаимодействието между среда, тяло и символ във фотографиите на Коста Тонев и играта с „реалния” образ в тези на Максимилиан Праматаров. Привидно различни една спрямо друга, работите на Кирил Кузманов в изложбата показваха общ интерес към измеренията на съществуване на изкуството и художника днес. Неговият неозаглавен обект – пътека, движеща се в обратна посока, която авторът постави на входа на изложбеното пространство, бе знак за променящата се дистанция и взаимоотношения между зрителя и изкуството. Въпрос, който бе ясно отнесен към условията на възприятие като част от политиката на институциите. 
Дали за да стигнем до „изкуството” (или глобалното), трябва да преодолеем именно съпротивлението на пътеката? Ако се върнем към връзката между поколенческото и политическото, не само в изложбата в Ню Мюзиъм, но по принцип - на фона на всички тези „малки” ходове на промяна в средата и в изкуството у нас, усещането за „ново” време сега дойде сякаш с протестите и блокирането на Орлов мост. Те бяха въпрос не само на поколение, но и на нова менталност, която се появи на улиците, колкото срещу Закона за горите, толкова и срещу управлението и най-вече в опозиция на определен политически манталитет: манталитетът на постсоциалистическа/неокапиталистическа България, с всичките настоящи политически производни на несъстоялия се преход – политически и бизнес елити, липса на истински независими структури, нефункциониращи институции, разклатено публично доверие и популистки произвол. Въпросът за съвременното изкуство никога не е бил встрани от това. Той касае предефинирането на мястото на изкуството в обществото, което в идеалния случай - от привилегирована сфера на държавна политика с „идеологически” задачи преди 89-а, би трябвало да се превърне в интегрирана част от живота на едно демократично общество. Процес, който очевидно е незавършен. „Глобалното” поколение, колкото и относително да е това определение, активно замени принципа на „know how” („знам как”) с „do it yourself” („направи го сам”). Макар че това отдавна е принцип, по който се случват нещата в страната, „младите” художници, го превърнаха едновременно в свой лозунг и в извинение. Извън историческите задачи на най-възрастното поколение или тези, които си самопостави поколението на промяната, „глобалното” поколение (поне що се отнася до визуалното изкуство) е сякаш извън историята. То е поколението не на революцията или авангарда, а на опозицията и пънкарията, граничеща с life style-а. Едновременно е нарцистично влюбено в себе си и готово да споделя. То е поколение на позитивността, както и на отрицанието. Принципно е срещу авторитетите, йерархиите и посредниците, но използва институциите като средство, когато може. Може да бъде както рационално, така и емоционално, да задава въпроси или да потъва в апатия, да се изолира, да комуникира, да създава собствени ориентири и светове. Целият този спектър от емоции и състояния се открива в работите на активните млади художници - от картата „Отново заедно”, 2009, или „Генератор”, 2011, на Викенти Комитски, през „Изолатор”, 2012, на Станимир Генов, „Издишай”, 2011, на Кирил Кузманов, до рисунките на Стела Василева и „Красотата не успя да спаси света”, 2011-12, на Искра Благоева. 
Преди време, във фалшиво интервю с Умберто Еко на блога http://neverojatno.wordpress.com със заглавие „България?! Там тези, които мислят за бъдещето, емигрират”, прочетох, че България (уж, според Еко) е първата глобална страна, която ще се разтвори в новия свят със спокойното приемане на смъртта на националната си държава. Извън вица, обаче, се питам - не е ли възможно, при цялото невидимо, но, ако си на пътеката, реално съпротивление на средата, възпитаваща „бедно” материално и критически изкуство, „глобалното” сега поколение да се превърне в поколение на „пътешественици”, които идват и си отиват без видимост, разкази или история? Поколение, което ще се откаже от възможността да запише най-новата история, няма да дочака едва започващата промяна на институциите, ще забрави своите предходници и ще започне да преминава границата било на Запад или на Изток, нарамило личните си разкази, възможности и надежди за бъдеще. 
На 2 юни художникът Минà Минов ни накара да излезем с телескопи и бинокли и да погледнем към Витоша. Според разпространената информация, от 19:30 до 19:50 ч. той можеше да бъде видян на връх Камен Дел, докато държи свой обект. Създавайки очакване като че ли за странно природно събитие, неговият своеобразен пърформанс отмести хоризонта на ежедневната ни перспектива. Накара ни да гледаме „там” (всъщност, може би, бе именно „тук”) в малката фигура на художника, с неясен обект, покачена, явно, на някакъв камък-пиедестал, на само привидно изглеждащия най-висок от града, а всъщност доста плосък витошки връх Камен Дел. 

- New Museum – Art Spaces Directory - http://www.newmuseum.org/artspaces/
 


[1]Сравнително новата тенденция да се правят фестивали, свързана най-вече досега със стремеж да се привлекат публики, както и дейността на появилите се нови комерсиални галерии и пространствата за изкуство, е самостоятелна тема.
[2]http://most.modernartgallery-bg.com/index.html
[3]Споменатите по-долу примери не изчерпват активните на сцената галерии и организации. Най-малкото към тях трябва да се добави галерия „Буларт” във Варна, Vivacom Art Hall също е ново явление, да добавим и фестивалите, например Седмиците на архитектура, танц и дизайн и предстоящото събитие Sofia Contempo. В текста съвсем не се споменават институции, като Софийска градска художествена галерия и галерия „Васка Емануилова”. Обвързаността ми с последните предполага писане за тях по друг начин.
[4]След 5 години наградата „Гауденц Б. Руф” промени статута си и от 2012 се превърна във фонд за подкрепа на проекти. Към наградите неминуемо трябва да се отбележат и М-Тел награди за съвременно изкуство, както и тези на Фондация „Св. Св. Кирил и Методий”. 
Владия Михайлова

